
Latvijas Brīvo arodbiedrību savienība un Latvijas Veselības un sociālās aprūpes darbinieku arodbiedrība (LVSADA) iebilst pret projekta tālāko virzību.
        Pēc būtības projekts lielā mērā dublē nesen atbalstītā informatīvā ziņojuma “Par slimnīcu tīkla attīstību” projektu (projekta ID: 24-TA-481), tāpēc nav skaidrs, kāda ir tā pievienotā vērtība un lietderība.
        Bez tam, projektam ir vairāki būtiski trūkumi.  
        Vispirms, nav konstatējama projekta satura atbilstība Sabiedrības veselības pamatnostādnēm 2021. – 2027. gadam. Līdz ar to var secināt, ka projekts izstrādāts, ignorējot Ministru kabineta apstiprinātu veselības aprūpes nozares politikas plānošanas dokumentu (rīkojums Nr. 359, 26.05.2022.).
        Ar to varētu skaidrot nopietnas neskaidrības formulējumos. Piemēram, nav skaidrs, kādā veidā slimnīcu atbildība par veselības aprūpes pieejamību un kvalitāti vietējiem iedzīvotājiem varētu būt pretrunā ar nacionāla līmeņa mērķiem (skat. 7. lpp.). Vai tiešām, projekta veidotāju ieskatā, valsts reģiona iedzīvotāju tiesības uz kvalitatīvu un pieejamu veselības aprūpi neatbilst Nacionālajam attīstības plānam 2021. – 2027. gadam?
        Bez tam, projektā apgalvots, ka “stacionārajā veselības aprūpē viens no plānotās veselības aprūpes sistēmas reformas mērķiem ir efektīva slimnīcu tīkla pārvaldība, kurā paredzēts veidot vienotu klīnisko slimnīcu augstāko vadību” (skat. 3. lpp.). LVSADA nav zināms neviens nozares politikas plānošanas dokuments, kas izvirzītu minēto mērķi un būtu apstiprināts vismaz Ministru kabineta līmenī. Pirms šādu lēmumu pieņemšanas būtu nepieciešams veikt nopietnu risku – ieguvumu analīzi un iegūtos rezultātus atklāti apspriest ar sabiedrību un sociālajiem partneriem.
        Vēl projektam piemīt virkne citu trūkumu, no kuriem varētu atzīmēt nepareizu terminu lietošanu (piemēram, “veselības aprūpes pakalpojumu sniegšanas tīkla ekosistēma”; pareizi būtu – “veselības aprūpes pakalpojumu sniegšanas tīkls; termins ekosistēma lietojams biosfēras procesu raksturošanai).

